**Ministru kabineta noteikumu projekta “Grozījumi Ministru kabineta 2020.gada 10.novembra noteikumos Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2020.gada 10.novembra noteikumos Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai”” (turpmāk – MK Noteikumu projekts) paredz noteikt papildus finansējumu maksātājiem, kuru saimnieciskā darbība ierobežota Covid-19 krīzes ietekmē.MK Noteikumu projekts stāsies spēkā nākamajā dienā pēc tam, kad oficiālajā izdevumā "Latvijas Vēstnesis" tiks publicēts paziņojums par to, ka Eiropas Komisija pieņēmusi lēmumu par šo noteikumu ietvertā komercdarbības atbalsta saderību ar Eiropas Savienības iekšējo tirgu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | MK Noteikumu projekts izstrādāts saskaņā ar Covid-19 infekcijas izplatības seku pārvarēšanas 2. pantu un 15. panta trešo daļu, lai sniegtu atbalstu Covid-19 krīzes skartam uzņēmumam apgrozāmo līdzekļu plūsmas krituma kompensēšanai, lai pārvarētu Covid-19 krīzes otro izplatīšanās vilni (Ministru prezidenta paziņojums 2020.gada 6.novembrī) un tādējādi 2021.gadā turpinātu mērķtiecīgas aktivitātes, kas vērstas uz Latvijas tautsaimniecības ilgtspējīgu attīstību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Valstī 2020.gada 6.novembrī atkārtoti izsludināta un 2021.gada 2.februārī pagarināta līdz 2021.gada 7.aprīlim ārkārtējā situācija un tiek turpināts pastiprināt dažāda veida ierobežojumus, kas kopumā kavē tautsaimniecības attīstību un ekonomikas atveseļošanos, līdz ar to joprojām nepieciešams īstenot atbalsta pasākumus Covid-19 krīzes pārvarēšanai. Ministru kabinetā 2020.gada 10.novembrī tika apstiprināti noteikumi Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai” (turpmāk – MK Noteikumi Nr.676), nosakot kritērijus, pieprasīšanas un piešķiršanas kārtību, ko piemēro krīzes skartajiem nodokļu maksātājiem granta veidā apgrozāmo līdzekļu plūsmas kompensācijai.Identificētā problēma – ieilgušās Covid-19 krīzes rezultātā, uzņēmumi aktīvi piesakās grantam:* uz 2021.gada 15.februāri kopā reģistrēti 8 442 pieteikumi par kopējo atbalsta summu **75 070 696.58** EUR, tai skaitā, par 2020.gada novembri/decembri reģistrēti 4 972 pieteikumi par kopējo summu 35 273 449.79 EUR, par starpības segšanu par 2020.gada mēnešiem – 279 pieteikumi par kopējo summu 1 734 041.87 EUR, par 2021.gada janvāri - 3 191 pieteikumi par kopējo summu 38 063 204.92 EUR.
* uz 2021.gada 17.februāri kopā reģistrēti 9 949 pieteikumi par kopējo atbalsta summu **91 559 486.33** EUR, tai skaitā, par 2020.gada novembri/decembri reģistrēti 5 324 pieteikumi par kopējo summu 37 131 539.63 EUR, par starpības segšanu par 2020.gada mēnešiem – 339 pieteikumi par kopējo summu 2 051 010.44 EUR, par 2021.gada janvāri - 4 286 pieteikumi par kopējo summu 52 376 936.26 EUR.

Secināms, ka Ekonomikas ministrijas iepriekš noteiktā prognoze, ka potenciālais atbalsts būs 60 milj. EUR mēnesī (aprēķins norādīts MK Noteikumu Nr.676 2021.gada 28.janvāra grozījumu anotācijas II sadaļā), ir mērojama kā maksimāli tuva esošajai situācijai, turklāt vēl nav spēkā stājušies 2021.gada 28.janvāra un 4.februāra grozījumi, kas paplašina saņēmēju loku. Līdz ar to šobrīd ir skaidrs, ka atbalsta programmai noteiktais finansējums ir izsmelts, un tās darbības turpināšanai no 2021.gada februāra līdz maija mēnesim nepieciešami papildus vismaz 240 000 000 EUR (ar aprēķinu, ka mēnesī būs nepieciešami vidēji 60 000 000 EUR). Vienlaikus, jāņem vērā, ka papildus nepieciešamais finansējums ir noteikt piesardzīgi, jo iespējams, ka būs nepieciešami papildus valsts budžeta līdzekļi, ja pieteikumu aktivitāte pieaugs atkarībā no mērķa grupas intereses (14 tūkst. uzņēmumu) un ārkārtas situācijā noteikto ierobežojumu seku izplatības.Attiecīgi MK Noteikumu projekts paredz atbalsta programmas pieejamo **finansējumu palielināt no 70 800 000 EUR uz 310 800 000 EUR** (no līdzekļiem neparedzētiem gadījumiem), lai turpinātu sniegt atbalstu uzņēmumiem ārkārtas situācijas apstākļos, kad Covid-19 negatīvi ietekmējusi uzņēmumu apgrozāmo līdzekļu plūsmu.Papildus MK Noteikumu projektā iekļauts jauns punkts, kas skaidro, kā uzskaitāms apgrozījuma kritums, ņemot vērā iepriekš saņemto grantu. Lai pierādītu Covid-19 ietekmi, noteikts, ka apgrozījuma krituma aprēķinā, neņem vērā iepriekš saņemtā atbalsta, kas noteikts MK Noteikumos Nr.676, apmēru. Savukārt grāmatvedības uzskaitē gūtais ienākums ir atspoguļojams, atbilstoši Ministru kabineta 2015.gada 22.decembra noteikumiem Nr.775 “Gada pārskatu un konsolidēto gada pārskatu likuma piemērošanas noteikumi” 5.punktam, kas nosaka, ka no valsts vai pašvaldības budžeta tiešā naudas maksājuma veidā saņemto finanšu palīdzību – subsīdiju izdevumu (zaudējumu) segšanai vai dotāciju noteiktu valsts vai pašvaldības funkciju izpildes nodrošināšanai – un finansiālo atbalstu, kas izpaužas kā nodokļu (arī valsts sociālās apdrošināšanas obligāto iemaksu) parādu vai citu sabiedrības parādu valsts vai pašvaldības budžetam daļēja vai pilnīga norakstīšana, iekļauj ieņēmumos tajā pārskata gadā, kurā saņemta finanšu palīdzība vai finansiālais atbalsts. Atbilstoši vispārīgiem grāmatvedības principiem granta summa grāmatvedības uzskaitē jāatspoguļo tajā mēnesī, kad tā būs ieskaitīta attiecīgā uzņēmuma bankas kontā.Savukārt atbilstoši Gada pārskatu un konsolidēto gada pārskatu likuma 41.panta otrajai daļai postenī "Pārējie saimnieciskās darbības ieņēmumi" norāda arī saņemtās finanšu palīdzības vai finansiālā atbalsta, kas nav norādīti postenī "Neto apgrozījums" vai citos attiecīgajos ieņēmumu posteņos un kas radušies saimnieciskās darbības rezultātā vai izriet no tās, summas.Tāpat ar MK Noteikumu projektu precizēta norma par iesniegumā norādāmo summu, lai nejauktu izpratni par pieteikumā norādāmo % apmēru no uzņēmuma bruto darba algas kopsummas, par kuru samaksāti darba algas nodokļi 2020. gada augustā, septembrī un oktobrī. Ar Ministru kabineta 2021.gada 14.janvāra noteikumiem Nr. 31 ir noteikts , ka par 2020.gada mēnešiem atbalsts pieejams 30% apmērā, savukārt par 2021.gadu 60% apmērā no uzņēmuma bruto darba algas kopsummas, par kuru samaksāti darba algas nodokļi 2020. gada augustā, septembrī un oktobrī. Attiecīgi pieteikumā ir veicama norāde par attiecīgo % aprēķinu, ņemot vērā pieteikumā norādīto atbalsta mēnesi 2021.gadā vai 2020.gadā.Eiropas Komisijas 2020.gada 16.decembrī pieņēma lēmumu par MK Noteikumiem Nr.676 (*SA.59592 (2020/N) – Latvia COVID-19: Grants to companies affected by the COVID-19 crisis to ensure the flow of working capital*). Tāpat Eiropas Komisijai ir saskaņojusi 2021.gda 12.un 14.janvārī Ministru kabinetā apstiprinātos MK Noteikumu Nr.676 grozījumus (SA.61338).Ekonomikas ministrija ir 2021.gada 9.februārī ir iesniegusi ar Finanšu ministriju saskaņotu paziņojumu par Ministru kabinetā 2021.gda 28.janvāra un 4.februārī apstiprinātajiem MK Noteikumu Nr.676 grozījumiem (SA.61873). Uz 2021.gada 15.februāri notiek lēmuma izskatīšanas procedūra ar Eiropas Komisija un lēmums sagaidāms aptuveni līdz 2021.gada 28.februārim. Lai novērstu interpretācijas risku attiecībā uz 2021.gada 28.janvāra grozījumiem par 4.2.4.apakšpunkta kritērija piemērošanu daļā par nosacījumu, ka “apgrozījums kopš 2020. gada 1. aprīļa vismaz trīs mēnešus ir pārsniedzis 10 % no 2019. gada atbilstošā kalendāra mēneša apgrozījuma”, Latvijas Darba devēju konfederācija ir sniegusi skaidrojumu, ka norma ir noteikta, lai nodrošinātos pret valsts atbalsta sniegšanu “čaulas uzņēmumiem” un tādiem uzņēmumiem, kas iepriekš pārtraukuši veikt saimniecisko darbību. Kritērijs domāts kā apliecinājums, ka uzņēmums ir veicis saimniecisko darbību 2020.gadā un pastāv, lai nesniegtu atbalstu faktiski nestrādājošiem uzņēmumiem, kas pārtraukuši veikt saimniecisko darbību. Piemērs 10% apgrozījuma konstatēšanai: uzņēmuma apgrozījums 2019.gada janvārī bija 10 000 EUR, savukārt, 2020.gada maijā tam jābūt vismaz 1001 EUR, augustā 1001 EUR, oktobrī 1001 EUR u.tml., jeb 10% no 2020.gada atbilstošā kalendāra mēneša apgrozījuma (skaidrojums ir sniegts arī Eiropas Komisijai SA.61837 lietas ietvaros).Ņemot vērā MK Noteikumu projektā iekļautos grozījumus, MK Noteikumos Nr.676, Ekonomikas ministrija 1 darbdienas laikā sagatavos un iesniegs ar Finanšu ministriju saskaņotu informāciju Eiropas Komisijai par šo MK Noteikumu projektu. Ekonomikas ministrija pēc tam, kad Eiropas Komisija pieņēmusi lēmumu par MK Noteikumu projektā ietvertā komercdarbības atbalsta saderību ar Eiropas Savienības iekšējo tirgu, nosūta attiecīgu paziņojumu publicēšanai oficiālajā izdevumā "Latvijas Vēstnesis".Valsts ieņēmumu dienests atbalsta izmaksu saskaņā MK Noteikumu projektā ietvertajiem grozījumiem veiks pēc MK Noteikumu projekta spēkā stāšanās. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Finanšu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijā reģistrēti nodokļu maksātāji. Valsts ieņēmumu dienests. Uz 2021.gada 17.februāri reģistrēti saņemti 9 949 iesniegumi par grantu piešķiršanu. Kopējā prasījumu summa – 91 559 486.33 EUR. Savukārt izmaksāti granti par 3334 iesniegumiem, kopumā 26 493 365 EUR apmērā. |
| 2. | Tiesiskā regulējuma ietekme uz tautsaimniecību un administratīvo slogu | MK Noteikumu projektā ietvertā tiesiskā regulējuma īstenošana tiks nodrošināta Valsts ieņēmumu dienesta esošo līdzekļu un cilvēkresursu ietvaros. Ar MK Noteikumu projektu paredzēts turpināt sniegt atbalstu nodokļu maksātājiem, kas veic saimniecisko darbību, bet to darbība ir ierobežota Covid-19 izplatības noteikto ierobežojumu dēļ, tādējādi stabilizējot situāciju tautsaimniecībā. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Atbilstības izmaksu monetārs novērtējums | MK noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2021.gads** | Turpmākie trīs gadi (*euro*) |
| **2022** | **2023** | **2024** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | 70 800 000 | 0 | 0 | 0 | 0 | 0 | 0 |
| 1.1. valsts pamatbudžets | 70 800 000 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi: | 70 800 000 | 240 000 000 | 0 | 0 | 0 | 0 | 0 |
| 2.1. valsts pamatbudžets | 70 800 000 | 240 000 000 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme: | 0 | -240 000 000 | 0 | 0 | 0 | 0 | 0 |
| 3.1. valsts pamatbudžets | 0 | -240 000 000 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | + 240 000 000 | X | 0 | X | 0 | X |
| 5. Precizēta finansiālā ietekme: | X | 0 | X | 0 | X | 0 | X |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ņemot vērā uz 2021.gada 17.februāri par 2021.gada janvāri saņemto pieteikumu skaitu un pieprasīto atbalsta summu (52 376 936.26 EUR) un faktu, ka par janvāra mēnesi var pieteikties līdz 2021.gada 15.jūnijam, kā arī iztrūkstošo summu līdz šim pieteiktajam atbalstam (91 559 486.33 EUR (pieteiktā summa) – 70 800 000 EUR (esošais finansējums) = 20 759 486.33 EUR) plānojams, ka atbalsta programmas turpināšanai no 2021.gada februāra līdz maija mēnesim (4 mēneši) papildus būs nepieciešami vismaz 60 000 000 EUR mēnesī, attiecīgi nepieciešami papildus vismaz 240 000 000 EUR ((52 376 936.26 EUR\*4) + 20 759 486.33 EUR). Papildus jāņem vērā, ka nav stājušies spēkā 2021.gada 28.janvāra un 4.februāra grozījumi, kā arī par 2020.gadu un 2021.gada janvāri nav zināms vēl gala pieprasījuma cipars (būs skaidrs tikai 2021.gada 15.jūnijā).Papildus nepieciešamais finansējums ir noteikts maksimāli piesardzīgi, jo iespējams, ka būs nepieciešami papildus valsts budžeta līdzekļi, ja pieteikumu aktivitāte pieaugs atkarībā no mērķa grupas (14 tūkst. uzņēmumu) intereses un ārkārtas situācijā noteikto ierobežojumu seku izplatības.Lai turpinātu sniegt atbalstu uzņēmumiem ārkārtas situācijas apstākļos, kad Covid-19 negatīvi ietekmējusi uzņēmumu apgrozāmo līdzekļu plūsmu, sagatavots MK Noteikumu projekts, kas paredz palielināt atbalsta programmas pieejamo finansējumu no 70 800 000 EUR uz 310 800 000 EUR. |
| 6.1. detalizēts ieņēmumu aprēķins |
| 6.2. detalizēts izdevumu aprēķins  |
| 7. Amata vietu skaita izmaiņas | Noteikumu projekts šo jomu neskar. |
| 8. Cita informācija | MK Noteikumu projektā atbalsta programmai sākotnēji tika noteikts valsts budžeta finansējums 70,8 mij. EUR apmērā. Ņemot vērā pieaugošo pieteikumu skaitu atbalsta saņemšanai, MK noteikumu Nr. 676 īstenošanai papildus nepieciešami 240 000 000 EUR. Nepieciešamais finansējums tiks nodrošināts no 74.resora „Gadskārtējā valsts budžeta izpildes procesā pārdalāmais finansējums” programmas 02.00.00 „Līdzekļi neparedzētiem gadījumiem”. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta krīzes vadības grupas uzņēmējdarbības veicināšanai ietvaros apspriežot noteikumu projektu ar nozares uzņēmējiem. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | MK noteikumu projekta izpilde tiks nodrošināta Ekonomikas ministrijas, Finanšu ministrijas (normatīvā regulējuma izstrāde) un Valsts ieņēmumu dienesta (lēmumu pieņemšana un atbalsta izsniegšana) esošo funkciju un cilvēkresursu ietvaros, kā arī nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

**Ekonomikas ministrs Jānis Vitenbergs**

**Vīza:**

**Valsts sekretāra pienākumu izpildītājs -**

**valsts sekretāra vietniece Zaiga Liepiņa**